**Ndaan mu pealax kacing 我的牛仔日記**

Laqi ku siida, alang nami o lala bi qnpahan, niqan qnpahan mdngu ni qnpahan saan mhuma payay. Kiya o ini klala ka kacing, nasi niqan o upu nami seejiq ni msriyux nami dmuuy ni dmanga.

Niqan kingal jiyax, “Saman o usa biyi kacing Ubing ni sai mangal ka kacing ta” msa ka tama mu. “Iq” , sun mu smiyuk rmngaw ka tama mu. Quri saw dmanga ni qmita kacing o yami laqi ka muda qmpah nii.

Saw saman do, yaku ni tru lupung mu, peapa nami kacing ni dsun nami lala bi uqun kacing siyaw yayung hiya, saan nami pealax hiya ka kacing. Yami do musa nami miying yabas ni balung qbhni, tluung nami sasaw paru qhuni ni mseasu nami msupu mkan hiya. “Jita mhapuy biyi Umin hug? baka saan mhapuy uqun da,” msa ka kingal lupung mu. “Iq wa, sai ta mkuy gasil na ka kacing ta han,” msa nami. Kiya do, musa nami mhapuy biyi na Umin ni mkan nami nhapuy hiya.

Mcilux bi ka ska hidaw, saan nami lmhlah gasil bnkuy kacing dni, dsun nami yayung ka kacing, saan nami ptrima ni rmbu yayung hiya ka kacing da. Yami uri o prijing nami tmapaq lmanguy qsiya yayung, mqaras nami hmrapas hiya uri.

Gbiyan hari do, wada meydang kingal ka kacing lupung mu, “Wada su qtaan ka kacing mu hug? mniq siyaw qhuni paru hiya han.” msa mthnga rmngaw. Kiya do mddayaw nami miing kacing. Duma na o peapa kacing miing. “Kacing mu, kacing mu, iyah dhug? iyah dhug? ” mlawa hangan kacing niya. Ini qbsiyaq do hlayan nami ga mkan uqun kacing sudu hiya, “nii da! nii da!” msa nami. Asi nami qqaras nhari kana da.

Nii ka nsaan mu pealax kacing kingal jiyax.

文章日期/ 113.08

文章語別/ 太魯閣語

族語標題/ Ndaan mu pealax kacing

漢語標題/ 我的牛仔日記

文章作者/ 娃旦巴萬 葉惠照

**我的牛仔日記**

 小時候的我，我們的部落有很多的田地，有旱地可以耕種，也有水田可以插秧種稻米。但是可以幫忙耕耘的牛隻很少，如果有牛隻也是二戶人家公家輪流使用和照顧。

 有一天，爸爸對我說：「明天你去烏炳家的牛欄那裡將我們牛帶回來」，我回答爸爸說「好」。只要是給牛吃草或看顧牛的工作，都是由我們小孩來分擔。

 隔天，我和我三位好同伴，我們騎在牛背上，將牛帶到河床很多草的地方讓牛在那裡可以吃食物，我們將牛放在那裡任意自由吃草，我們就開始尋找野番石榴和鳥蛋，然後坐在大樹陰下，共同分享我們的食物一齊吃。我其中一位朋友說：「等一下我們到烏敏的工寮煮午餐好嗎？是可以去煮午餐的時間囉」，我們說：「好哇，那麼我們先去將牛綁好」。於是，我們移到烏敏的工寮那裡煮飯並在那裡吃飽。

 中午大熱天，我們去解開原來綁好的牛繩，將牛隻帶到河流那裡，讓牛在那裡沖涼浸泡，我們也開始玩水游泳，一齊和牛玩的好快樂。

傍晚的時候，我朋友的一頭牛不見了，他好緊張的問說：「你有看到我的牛嗎？牠原來停在那大樹下啊」！於是，我們很合作一起來找，有的騎在牛背上開始尋找，我朋友大聲叫他牛的名字「我的牛啊！我的牛啊！快回來！快回來！」。沒有多久，我們找到了他的牛正在那裏吃草，就說：「在這裡啦！在這裡啦！」我們好高興。

這就是《我的牛仔日記》

文章日期/ 113.08

文章語別/ 太魯閣語

族語標題/ Ndaan mu pealax kacing

漢語標題/ 我的牛仔日記

文章作者/ 娃旦巴萬 葉惠照